b'\n_START_ARTICLE_\nGustaf Tigerstedt\n_START_PARAGRAPH_\nGustaf Adolf Fredrik Tigerstedt (6. joulukuuta 1813 Rautalampi \xe2\x80\x93 19. helmikuuta 1878 Kokem\xc3\xa4ki) oli ruukinpatruuna, sahanomistaja ja valtiop\xc3\xa4iv\xc3\xa4mies._NEWLINE_Aateliseen Tigerstedt -sukuun kuuluneen Tigerstedtin is\xc3\xa4 oli ruukinpatruuna Adolf Wilhelm Tigerstedt ja \xc3\xa4iti Maria Gustafva Collin. H\xc3\xa4n opiskeli yliopistossa ja oli perustamassa Savo-karjalaista osakuntaa 1833, mutta tuli erotetuksi yliopistosta. 1835 l\xc3\xa4htien h\xc3\xa4n ty\xc3\xb6skenteli is\xc3\xa4ns\xc3\xa4 Juankoskella omistamalla Juantehtaan ruukilla apulaisis\xc3\xa4nn\xc3\xb6itsij\xc3\xa4n\xc3\xa4. Tigerstedt toimi my\xc3\xb6s Juankoskella sijainneen S\xc3\xa4yneisen eli Gustafsforsin ruukin is\xc3\xa4nn\xc3\xb6itsij\xc3\xa4n\xc3\xa4. H\xc3\xa4n osti molemmat ruukit ja viel\xc3\xa4 Kortteisen ruukin Kaavilta is\xc3\xa4lt\xc3\xa4\xc3\xa4n 1849, mutta myi ne parin vuoden p\xc3\xa4\xc3\xa4st\xc3\xa4. Koskiosuuksia hankkinut Tigerstedt suunnitteli Kokem\xc3\xa4enjoen Kolsinkoskeen vesisahaa ja koko joen k\xc3\xa4ytt\xc3\xb6\xc3\xa4 laajamittaiseen puutavaran uittoon. Sahayhti\xc3\xb6\xc3\xb6n h\xc3\xa4n sai liikekumppaniksi apteekkari Christian Hobinin. H\xc3\xa4n toimi \xc3\xa4\xc3\xa4nett\xc3\xb6m\xc3\xa4n\xc3\xa4 yhti\xc3\xb6miehen\xc3\xa4 my\xc3\xb6s Porin h\xc3\xb6yrysahayhti\xc3\xb6ss\xc3\xa4, jolle h\xc3\xa4n toimitti tukkeja, mutta yhti\xc3\xb6 joutui selvitystilaan 1866. Sille luovuttamastaan Kolsinkoskesta ja mets\xc3\xa4vuokraussopimuksista Tigerstedt k\xc3\xa4vi oikeutta, kunnes p\xc3\xa4\xc3\xa4si sopimukseen yhti\xc3\xb6n uuden omistajan Wilhelm Rosenlewin kanssa. Hankkimansa Reposaaren sahan oikeudet h\xc3\xa4n taas myi ruotsalaiselle J. E. Franckelle. 1862 l\xc3\xa4htien Tigerstedt asui Kokem\xc3\xa4elle rakentamassaan Gustafsvikin kartanossa. H\xc3\xa4n oli Suomalaisen Kirjallisuuden Seuran ja Suomen Talousseuran j\xc3\xa4sen ja toimi sukunsa edustajana valtiop\xc3\xa4ivill\xc3\xa41867, 1872 ja 1877._NEWLINE_Tigerstedtin puoliso vuodesta 1838 oli Catharina Fredrika Schildt (1809-1878).'